
# Рөстәм Миңнеханов "Алабуга" МИЗ территориясендә ике яңа производство төзелеше ачылу тантанасында катнашты

*10.04.2014*

Бүген "Алабуга" махсус икътисадый зона территориясендә "Хави Логистик Алабуга" ҖЧҖнең җитештерү-бүленеш үзәге төзелеше һәм "Хухтамаки Фудсервис Алабуга" ҖЧҖнең бер тапкыр кулланыла торган савыт-саба һәм кәгазьдән упаковкаларны җитештерү предприятиесе төзелеше ачылу тантанасы узды. Чарада Татарстан Республикасы Президенты Рөстәм Миңнеханов, "Хави Логистик Европа" компаниясе президенты Халук Илкдемирчи,"Хухтамаки" Көнчыгыш Европа буенча вице-президенты Ким Аганимов, "Макдоналдс" Россиядә генераль директоры Алексей Семенов, "ОЭЗ ППТ "Алабуга" ААҖ директоры Тимур Шаһивәлиев, Алабуга муниципаль районының башлыгы Геннадий Емельянов һәм башкалар катништы.

"Хави Логистик Алабуга" ҖЧҖнең җитештерү-бүленеш үзәге берничә предприятиедән торачак - азык-төлек, савыт-саба һәм упаковка җитештерүчеләр. Предприятие продукцияне алучы һәм рестораннарны продукция белән тәэмин итүче булачак. Компаниянең төп клиенты McDonald’s рестораннар челтщре булачак. 53 эш урыны булдыру планлаштырыла. Гомумән бүленеш комплексы елына 25 500 тонна продукцияне эшкәртә алачак.

Әлеге үзәк Россиянең үзәк һәм көнчыгыш өлешләрендәге McDonald’s рестораннарын продукция белән тәэмин итә алачак, шула ук McDonald’s ның азык-төлек продукциясе өлкәсендәге партнерларын да "Алабуга" МИЗ территориясенә җәлеп итә алачак дип көтелә.

"Хухтамаки Фудсервис Алабуга" ҖЧҖ - бүген төзелеш башлап җибәргән икенче предприятие. Huhtamaki Финляндия компаниясе проектны гамәлгә ашыру кысаларында McDonald’s рестораннары өчен елына 641 млн. шт. бер кат кулланыла торган стаканнар җитештерер дип планлаштырыла. 20 эш урыны булдырылачак. Производствоны эшләтеп җибәрү 2015 елга билгеләнгән.

Җәмәгать тукландыруның актив үсешенә бәйле рәвештә, "Макдоналдс" рестораннары челтәре Россия көнчыгышы өчен "Алабуга" МИЗ территорясендә Food Town яисә "Тәэмин итүчеләр шәһәрен" булдыру проектын хуплады. "Макдоналдс" компаниясенең даими партнерлары - "ХАВИ Логистикс" һәм «Хухтамаки Фудсервис" компанияләре җитештерү-бүленеш комплексының өлеше булачаклар.

Мондый әһәмиятле чарада катнашу бик тә шатландыра, - дип әйтте Рөстәм Миңнеханов тантанадагы чыгышында. - Без "Алабуга" махсус икътисадый зонасының резидентлары булган ике компаниянең производстволары төзелешенә беренче таш салабыз бүген. Инде эшләп килүче "Белая Дача" компанясенең производствосы янында ачылулары да бик мөһим. Ягъни биредә, "Алабуга" МИЗ территориясендә, без яңа кластер формалаштырабыз, дип әйтеп була.

Татарстан Президенты кыскача "Алабуга" МИЗ үсеше турында хәбәр итте. Аның сүзләренчә, биредә бүген 41 резидент бар, шуларның унысында производство эшләп килә. Рөстәм Миңнеханов Россия икътисад министрлыгына һәм "Махсус икътисадый зоналар" ААҖнә ярдәмнәре өчен рәхмәт белдерде.

Татарстан Президенты ассызыклаганча, бүген республика территориясендә инде ике махсус икътисадый зона үсеп килә - "Алабуга" МИЗ һәм "Иннополис" техник-кертү тибындагы махсус икътисадый зона.

"Ышанам ки, махсус икътисадый зоналарга федераль һәм республика бюджетыннан кергән инвестицияләр акчалата гына түгел, ә заманча технологияләр, яңа һөнәрләр, яңа эш урыннары, шулай ук хезмәт күрсәтү һәм импортны алыштыру процессы буларак илебезгә кире кайтачаклар", - дип әйтте Рөстәм Миңнеханов.

"Мин шулай ук безнең партнерларга, резидентларга рәхмәт әйтәм - аларның безгә ышанганнары өчен, без биредә бизнес үсеше һәм яңа производстволарны ачуга иң уңайлы шартлар булачагында сүз бирәбез. Сезнең проектларның уңышлылыгы - тигез өлештә безнең җаваплылык та ул", - дип ассызыклады Татарстан Президенты. Ул иң якын арада яңа производстволарның уңышлы гына эшләп китүен тешләде.


*ТР Президенты Матбугат хезмәте, Елена Бритвина.*
Рөстәм Миңнеханов "Алабуга" МИЗ территориясендә ике яңа производство төзелеше ачылу тантанасында катнашты